b'\n_START_ARTICLE_\nRwanda genotsiid\n_START_SECTION_\nRahvused\n_START_PARAGRAPH_\nRwanda elanikud on mitu sajandit jaotanud ennast p\xc3\xb5hiliselt hutudeks ja tutsideks. Esimesed neist olid peamiselt p\xc3\xb5lluharijad ja teised karjakasvatajad. Kuna karja omamist on ajaloos alati k\xc3\xb5rgemalt hinnatud, siis t\xc3\xb5usid \xc3\xbchiskonnas k\xc3\xb5rgemale positsioonile tutsid. Selline klassikuuluvus polnud siiski hutude jaoks igavene ning piisavalt suure t\xc3\xb6\xc3\xb6ga v\xc3\xb5idi hutusid tutsideks edutada._NEWLINE_Rwanda genotsiidi on seletatud mitmel viisil. \xc3\x9cks neist on vaieldav fakt, mis v\xc3\xa4idab, et Rwanda rahvad \xe2\x80\x93 tutsid, hutud ja tvaad \xe2\x80\x93 p\xc3\xa4rinevad eri aladelt ning omavad muuhulgas ka v\xc3\xa4liseid tunnuseid, mille p\xc3\xb5hjal on v\xc3\xb5imalik neid eristada. Arvati, et tutsid saabusid Etioopiast v\xc3\xb5i L\xc3\xa4his-Idast, et kohalike rahvuste \xc3\xbcle domineerida. Sisser\xc3\xa4nnanud tutside monarhe peeti \xc3\xbclej\xc3\xa4\xc3\xa4nud rahvast kasvult tunduvalt pikemaks ning hiljem kasutati pikkust ka p\xc3\xb5hjendusena isikute tapmisel, kuna rahvust polnud tihti v\xc3\xb5imalik muul viisil tuvastada.\n_START_SECTION_\nKohvit\xc3\xb6\xc3\xb6stuse areng\n_START_PARAGRAPH_\nKoloniseerimisperioodil hakkas Rwanda silma Saksamaale ja Belgiale, kes pidasid riigi p\xc3\xb5llumajanduslikke tingimusi ja organiseeritud poliitilist struktuuri ahvatlevaks. 1905. aastal alustati piirkonnas kohvikasvatuse juurutamist, mis iga j\xc3\xa4rgmise aastak\xc3\xbcmnega maailmaturul koos kohvi hinnaga aina j\xc3\xb5ulisemalt kasvas._NEWLINE_Saagi v\xc3\xa4\xc3\xa4rtuse t\xc3\xb5usu t\xc3\xb5ttu kasvas ka kohvi poliitiline t\xc3\xa4htsus, mis muutis antud majandusharu p\xc3\xb5hiliseks v\xc3\xb5imaluseks oma rikkust kasvatada ning seega ka v\xc3\xb5imu koondada. P\xc3\xa4rast valitsuse agressiivsete n\xc3\xb5udmiste suurenemist kohvikasvatajatele ning hutude allutamist halvemalt tasustatud t\xc3\xb6\xc3\xb6dele hakkasid hutud tutsidest t\xc3\xb6\xc3\xb6andjatele vastu. Haritud hutud avaldasid oma vastupanu p\xc3\xb5hjuseid nii Euroopa publikule kui ka \xc3\x9chinenud Rahvaste Organisatsioonile. Sellega koguti massiliselt toetust ka Rwandas, luues poliitilisi parteisid nagu Parmehutu Demokraatliku Vabariigi Liikumine ning v\xc3\xa4ljendades oma pahameelt ajakirjanduses.\n_START_SECTION_\nMajanduslikud pinged\n_START_PARAGRAPH_\n1961. aastal h\xc3\xa4\xc3\xa4letas 80% Rwanda elanikest Parmehutu partei poolt, mis t\xc3\xb5i kaasa hutude revolutsiooni. Antud erakonna pooldaja, endine Rwanda president Juv\xc3\xa9nal Habyarimana oli v\xc3\xa4ga ambitsioonikas liider, kes suurendas kohvitootmist j\xc3\xb5uliselt ning \xc3\xbchendas selle majandusharu riigi eesm\xc3\xa4rkidega. Muutused \xc3\xbchiskonnas viisid p\xc3\xb6\xc3\xb6rdunud \xc3\xbchiskonnaklassideni, mis p\xc3\xa4\xc3\xa4dis olukorraga, kus tutsisid hakati taga kiusama ning neile keelduti t\xc3\xb6\xc3\xb6kohti andmast._NEWLINE_Habyarimana valitsuse all muutus p\xc3\xb5llumeeste olukord ulatuslikult ning liberalismi t\xc3\xa4he all koondasid j\xc3\xb5ukad maaomanikud j\xc3\xa4rjest rohkem kohvip\xc3\xb5lde. 1991. aastaks kuulus 43% maast 16%-le j\xc3\xb5ukamatest inimestest. K\xc3\xb5igi nende s\xc3\xbcndmuste v\xc3\xa4ltel t\xc3\xb5usis kohvi t\xc3\xa4htsus maailmas ning j\xc3\xb5udsalt kasvas ka toote v\xc3\xa4\xc3\xa4rtus._NEWLINE_Isaac A. Kamola leiab, et just kohvit\xc3\xb6\xc3\xb6stuse arengu \xc3\xbclet\xc3\xa4htsustamisel oli suur roll pingete tekkimisel, mis kulmineerusid peaaegu miljoni inimese v\xc3\xa4givaldse surmaga. Juba 1989. aastal j\xc3\xb5udis Rwanda Vabariik olukorda, kus toidu v\xc3\xa4\xc3\xa4rtus oli suuresti langenud ning seega ei v\xc3\xa4\xc3\xa4rtustatud p\xc3\xb5llumehi ega toiduainete tootmist \xc3\xb5iglaselt. Muutused t\xc3\xb5id kaasa n\xc3\xa4ljah\xc3\xa4da, mille tagaj\xc3\xa4rjel surid tuhanded inimesed ning riigist p\xc3\xb5genes \xc3\xbcle 10 000 tutsi.\n_START_SECTION_\nV\xc3\xa4line sekkumine\n_START_PARAGRAPH_\n\xc3\x9clemaailmne kohvihinna \xc3\xa4kiline langus, Rwanda pingelised s\xc3\xbcndmused ja j\xc3\xa4rgnenud ulatuslik majanduskriis ei j\xc3\xa4\xc3\xa4nud v\xc3\xa4lismaailmale n\xc3\xa4htamatuks. 1993. aastani toetasid Rahvusvaheline Valuutafond ja Maailmapank Rwanda valitsust lootuses, et president Habyarimana t\xc3\xa4idab vajalikud muudatused ning taastab stabiilse \xc3\xbchiskonna, rahustades vaenulikke osapooli. Kahjuks ei kasutatud toetusi eesm\xc3\xa4rgip\xc3\xa4raselt ning rahaline abi l\xc3\xa4ks valitsust toetavatele hutudele, kes ostsid eri andmetel Prantsusmaalt, Egiptuselt ning L\xc3\xb5una-Aafrika Vabariigilt 112 miljoni dollari v\xc3\xa4\xc3\xa4rtuses relvi. Sellised otsused t\xc3\xb5ukasid Rwanda Vabariiki j\xc3\xb5uliselt genotsiidi poole._NEWLINE_Relvi hankisid ka kohvitootjad, kes olid Habyarimana tulised pooldajad ning tutsidena vaenujalal. Koguti massiliselt k\xc3\xb5plaid, kirveid ja mat\xc5\xa1eetesid. Rwanda oli kodus\xc3\xb5jaks valmis.\n_START_SECTION_\nOhvrite s\xc3\xbc\xc3\xbcdistamine\n_START_PARAGRAPH_\nGenotsiidide p\xc3\xb5hjustajad \xc3\xbcle maailma on ohvreid s\xc3\xbc\xc3\xbcdistades oma tegevust alati \xc3\xb5igustanud. Massiline v\xc3\xa4givald pole v\xc3\xb5imalik ilma inimeste veenmiseta v\xc3\xa4hemuse kuritahtlikes eesm\xc3\xa4rkides. Norman Cohn on v\xc3\xa4itnud, et sellised m\xc3\xbc\xc3\xbcdid vaenlase kohta annavad kurjategijatele oma tegevuse \xc3\xb5igustamiseks justkui loa. Rwanda poliitiline eliit s\xc3\xbc\xc3\xbcdistas k\xc3\xb5ikides riigis tekkinud probleemides tutsisid, kes takistasid riigi \xc3\xb5itsengut, kuna neil oli plaan v\xc3\xb5imule saada._NEWLINE_Rwanda genotsiidi uurivad teadlased on avastanud, et m\xc3\xb5ned hutudest ametnikud koostasid tutside nimel avaldusi, milles plaaniti tappa vajalik arv hutusid, et saada endale valijaskonna enamus._NEWLINE_V\xc3\xa4idetavaid tutside plaane edastasid ka meediakanalid. Propaganda viis olukorrani, kus rwandalased ei saanud usaldada ei oma perekonnaliikmeid, naabreid ega ka kedagi teist. K\xc3\xb5ik, kes v\xc3\xa4ljendasid tutside suhtes kaastunnet, tembeldati avalikeks vaenlasteks. See pani rwandalasi oma tapat\xc3\xb6id n\xc3\xa4gema mitte kui kohutavaid m\xc3\xb5rvu, vaid kui \xc3\xbchiskonna puhastamist k\xc3\xb5igest halvast.'